VENDIM

Nr. 302, datë 23.10.2023

MBI SHQYRTIMIN E KËRKESËS SË SHOQATËS “AREA” PËR RISHIKIMIN E VENDIMIT TË BORDIT TË ERE-s NR. 27, DATË 16.2.2023 “MBI ÇMIMIN E APLIKUESHËM TË BLERJES SË ENERGJISË ELEKTRIKE QË DO T’U PAGUHET PRODHUESVE EKZISTUES ME PËRPARËSI ME HYRJEN NË FUQI TË VKM-së NR. 67, DATË 8.2.2023”
Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; neneve 33, pika 2, 67, 87, 88 dhe 181, germa “b”, të ligjit nr. 44/2015, “Kodi i Procedurave Administrative të Republikës së Shqipërisë”; vendimit të Këshillit të Ministrave (VKM) nr. 67, datë 8.2.2023, “Për një ndryshim në vendimin nr. 687, datë 22.11.2017, të Këshillit të Ministrave, ‘Për miratimin e Metodologjisë për përcaktimin e çmimit vjetor të blerjes të energjisë elektrike, që do t’u paguhet prodhuesve ekzistues me përparësi’”, të ndryshuar; neneve 15 dhe 16 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96 datë 17.6.2016; Bordi i ERE-s, në mbledhjen e tij të datës 23.10.2023, mbasi shqyrtoi relacionin me nr. 930/30 prot., datë 16.10.2023, të përgatitur nga Drejtoria Juridike dhe Zgjidhjes së Mosmarrëveshjeve, “Mbi shqyrtimin e kërkesës së shoqatës AREA ‘Për rishikimin e vendimit të Bordit të ERE-s nr. 27, datë 16.2.2023 ‘Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi me hyrjen në fuqi të VKM-së nr. 67, datë 8.2.2023’’”,

konstatoi se: 

- Shoqata Shqiptare e Energjisë së Rinovueshme (AREA), me shkresën nr. 1810/176 prot., datë 24.2.2023, depozitoi në ERE kërkesën për rishikimin e vendimit të bordit të ERE-s, nr. 27, datë 16.2.2023 dhe me shkresën nr. 1810 prot., datë 7.3.2023, plotësoi kërkesën fillestare të datës 24.2.2023 duke shtuar disa argumente në mbështetje të kërkesës së paraqitur më herët.

- Bordi i ERE-s, me vendimin nr. 129, datë 7.4.2023, ndër të tjera, vendosi: (1) Të pranojë shqyrtimin e kërkesës së shoqatës “AREA” për rishikimin e vendimit të Bordit të ERE-s nr. 27, datë 16.2.2023 “Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi me hyrjen në fuqi të VKM-së nr. 67, datë 8.2.2023”; dhe (2) Të pezullojë afatin për marrjen e vendimit përfundimtar në lidhje me kërkesën e shoqatës “AREA”, për rishikimin vendimit të Bordit të ERE-s nr. 27, datë 16.2.2023 “Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi me hyrjen në fuqi të VKM-së nr. 67, datë 8.2.2023.

- Në vijim të procesit, para se ERE të shprehej me vendimmarrjen e sipërcituar mbi kërkesën për rishikimin e vendimit të ERE-s nr. 27/2023, u vlerësua e nevojshme t’i kërkohet palëve të interesit dhe Ministrisë së Infrastrukturës dhe Energjisë (MIE), nëpërmjet shkresës nr. 930/5 prot., datë 13.3.2023, qëndrimi i saj në lidhje me sa deklaruar nga shoqata “AREA” gjatë periudhës së diskutimeve të projekt aktit në lidhje me efektet apo afatet juridike të VKM-së nr. 67, datë 8.2.2023, të sipërcituar, pasi shoqata “AREA” ka depozituar në ERE të gjitha dokumentet për shkak se deklaronte se vullneti i MIE-s në lidhje me hyrjen në fuqi të VKM-së nr. 67/2023 ka qenë hyrja në fuqi në muajin janar 2023.
- ERE, me shkresën nr. 930/5 prot., datë 13.3.2023, vlerësoi të nevojshme marrjen e qëndrimit të MIE-s në lidhje me sa deklaruar nga shoqata “AREA” gjatë periudhës së diskutimeve si dhe në lidhje me efektet juridike të VKM-së nr. 67, datë 8.2.2023, së sipërcituar, përpara se ERE të shprehet me vendim mbi kërkesën e AREA-s.
- MIE, me shkresën nr. 2750/1 prot., datë 12.4.2023, ktheu përgjigje në vlerësimin tonë jo shteruese, ku ndër të tjera është shprehur se: qëllimi i vendimit të Këshillit të Ministrave nr. 67/2023, është në harmoni me konceptin e përgjithshëm të ligjit nr. 7/2017 “Për nxitjen e përdorimit të energjisë nga burimet e rinovueshme”, i cili parashikon që Këshilli i Ministrave harton metodologjinë e përcaktimit të çmimit të blerjes së energjisë elektrike që i paguhet prodhuesve ekzistues me përparësi. Ndryshimi i referuar (nga ERE)... është bërë në “vendimin e Këshillit të Ministrave nr. 687, datë 22.11.2017, “Për miratimin e metodologjisë për përcaktimin e çmimit vjetor të blerjes së energjisë”, të ndryshuar, i cili përcakton çmimin vjetor të blerjes së energjisë elektrike nga prodhuesit ekzistues me përparësi.
- Duke marrë në konsideratë përgjigjen e MIE-s, së sipërcituar, u vlerësua i nevojshëm vijimi i komunikimit me shoqatën “AREA” dhe palët e tjera të mundshme, për shkak të kompleksitetit të çështjes, si dhe me qëllim dhënien në mënyrë sa më objektive dhe transparente, por edhe shteruese të vlerësimeve tona në lidhje me kërkesën për rishikimin e vendimmarrjes së datës 16.2.2023.

- Në vijim të procedurës dhe në zbatim të nenit 29 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, 17.6.2016, me shkresën nr. 930/24, datë 19.9.2023 u zhvillua seanca dëgjimore me palët e interesit duke njoftuar të gjitha palët që mund të kenë interes për këtë çështje duke përfshirë dhe ankuesin. Shoqata “AREA” me shkresën e depozituar në ERE, me nr. 930/24 prot., datë 9.9.2023 me lëndë: Njoftim për zhvillimin e një seance dëgjimore “Mbi çmimin e aplikueshëm të blerjes së energjisë elektrike që do t’u paguhet Prodhuesve me Përparësi me hyrjen në fuqi të VMK-së nr. 67, datë 8.2.2023” kërkoi një; mundësi e dytë për zhvillimin e seancës dëgjimore në pamundësi të ishte prezente. Seanca e parë dëgjimore teknike u zhvillua më datë 29.9.2023, me objekt diskutimi lidhur me kërkesën e shoqatës AREA “Mbi çmimin e aplikueshëm të blerjes së energjisë elektrike që do t’u paguhet prodhuesve me përparësi me hyrjen në fuqi të VKM-së nr. 67, datë 8.2.2023”, me palë të pranishme nga ERE, FTL sh.a. dhe OSSH sh.a., në mungesë të përfaqësuesve të shoqatës AREA dhe MIE-s dhe më datë 4.10.2023 u zhvillua seanca e dytë dëgjimore teknike me pjesëmarrje të ERE-s, shoqatës AREA, MIE-s, FTL sh.a. dhe OSSH sh.a. me të njëjtin objekt diskutimi si në seancën e zhvilluar më datë 29.9.2023.

- Duke marrë në konsideratë faktin, se nëpërmjet komunikimeve shkresore por edhe nëpërmjet seancave dëgjimore me palët e përfshira (sipërcituar), të cilat kanë paraqitur provat e tyre, vlerësohet se kanë rënë shkaqet për pezullimin e vendimmarrjes së Bordit të ERE-s me vendimin nr. 129/2023, e për pasojë pika 2 e vendimmarrjes së Bordit të ERE-s nr. 129, datë 7.4.2023: (2) Të pezullojë afatin për marrjen e vendimit përfundimtar në lidhje me kërkesën e shoqatës ‘AREA’, për rishikimin vendimit të Bordit të ERE-s nr. 27, datë 16.2.2023, ‘Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi me hyrjen në fuqi të VKM-së nr. 67, datë 8.2.2023’”, duhet shfuqizuar.
- Së fundi, me shkresën nr. 1810/189 prot., datë 23.10.2033, të shoqatës “AREA”, u kërkua nga ankuesi (AREA): (i) shtyrja e vendimmarrjes për shkak të pamundësisë të jetë prezent si dhe (ii) vënia në dispozicion të diskutimeve të seancës dëgjimore teknike datë 4.10.2023, me qëllim garantimin e të drejtës së palës ankuese për t’u dëgjuar por edhe për sigurimin e provave të nevojshme që palët kërkojnë gjatë një procedure administrative, si dhe shqyrtimin e këtij dokumentacioni për të dalë më pas me propozimin, në lidhje me kërkesën e shoqatës “AREA”, vlerësojmë shtyrjen me 30 ditë kalendarike të afatit të vendimmarrjes finale të Bordit të ERE-s, në mbështetje të nenit 67, të ligjit nr. 44/2015, “Kodi i Procedurave Administrative të Republikës së Shqipërisë”.

Për gjithë sa më sipër, Bordi i ERE-s 

VENDOSI:
1. Shfuqizimin e pikës 2 të vendimit të Bordit të ERE-s, nr. 129, datë 7.4.2023. 
2. Pranimin e kërkesës së shoqatës AREA për shtyrjen e vendimmarrjes përfundimtarë të Bordit të ERE-s, “Mbi kërkesën e shoqatës ‘AREA’ për rishikimin vendimit të Bordit të ERE-s nr. 27, datë 16.2.2023, ‘Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi me hyrjen në fuqi të VKM-së nr. 67, datë 8.2.2023’”. 

3. Bordi ERE-s do të shprehet brenda 30 ditëve kalendarike mbi kërkesën e shoqatës AREA, “Për rishikimin vendimit të Bordit të ERE-s nr. 27, datë 16.2.2023 ‘Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi me hyrjen në fuqi të VKM-së nr. 67, datë 8.2.2023’”.
4. Drejtoria Juridike dhe e Zgjidhjes së Mosmarrëveshjeve të njoftojë shoqatën “AREA” dhe palët e interesit për vendimin e Bordit të ERE-s.

Ky vendim hyn në fuqi menjëherë.

Ky vendim botohet në Fletoren Zyrtare.

KRYETAR
Petrit Ahmeti

